作者:無名氏
標題:十二時・憶少年
內容:望嵩邙。永昭陵畔，王氣壓龍岡。鞏洛靈光。鬱郁起嘉祥。虛彩帟，轉哀仗，閟幽堂。嘆仙鄉路長。景霞飛松上。珠襦宵掩，細扇晨歸，崑閬茫茫。滿目東郊好，紅葩鬥芳。韶景空駘蕩。對春色、倍淒涼。最情傷。從輦嬪嬙。指瑤津路，淚雨泣千行。翠珥明璫。曾憶薦瓊觴。春又至，人何往。事難忘。向斜陽斷腸。聽鈞天嘹亮。清都風細，朱欄花滿，誰奏清商。紫幄重簾外，時飄寶香。環佩珊珊響。問何日、反雕房。